**Čišćenje područja pogođenih katastrofom, uključujući prirodna područja, u skladu s, kad je to primjereno, pristupima utemeljenim na ekosustavima**  
   
**FSEU.2022.MINGOR.04**

|  |  |  |
| --- | --- | --- |
| **Rbr.** | **Pitanje** | **Odgovor** |
| 1. | Ljubazno Vas molimo dodatno pojašnjenje podstavke 3. pod točkom 2.5. Prihvatljivost operacije, Javnog poziva „Čišćenje područja pogođenih katastrofom, uključujući prirodna područja, u skladu s, kad je to primjereno, pristupima utemeljenim na ekosustavima“.  Poziv predviđa operacije čišćenja potresom pogođenih područja, te **vraćanje u ispravno radno stanje komunalne infrastrukture u kakvom su bili prije katastrofe.**  Ukoliko je zgrada namijenjena za rušenje zbog prevelikog oštećenja, što bi podrazumijevalo stavku vraćanje u prvobitno stanje? | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor.  Operacija se odnosi na čišćenje područja pogođenih katastrofom, uključujući prirodna područja, u skladu sa, kad je to primjereno, pristupima utemeljenim na ekosustavima koja su oštećena u potresu 28. i 29. prosinca 2020. godine. Prihvatljiva su ulaganja koja se odnose na aktivnosti uklanjanja dijelova građevina, opreme i postrojenja uništenih i/ili oštećenih u potresu odgovarajućom mehanizacijom i strojevima/vozilima s ciljem uspostave funkcioniranja cjelokupnog javnog komunalnog sustava i odvijanja prometa, te sprječavanja daljnje štete i osiguranja zdravlja i života ljudi i čišćenja ostataka od rušenja i uklanjanja građevine. |
| 2. | Da li jedinica lokalne samouprave može prijaviti trošak čišćenja Grada koji je nastao neposredno nakon potresa, a koji je obavljalo trgovačko društvo u 100% vlasništvu Grada Siska.  Trošak čišćenja koji je nastao je trošak isključivo trgovačkog društva koje je obavljalo čišćenje.  Obzirom da na ovom natječaju trgovačka društva nisu prihvatljivi prijavitelji, da li grad može prijaviti nastale troškove i preuzeti obvezu plaćanja istih. | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor.  Kao što je navedeno u točki 2.1 Uputa za prijavitelje, prihvatljivi prijavitelji u okviru ovog Poziva su:   * tijela državne uprave prema Zakonu o sustavu državne uprave * jedinice lokalne i područne (regionalne) samouprave); * Fond za zaštitu okoliša i energetsku učinkovitost.   Troškovi koji su nastali kao posljedica prihvatljivih aktivnosti moraju nastati kod prijavitelja ili partnera s kojim prijavitelj ima sklopljen ugovor za obavljanje prihvatljivih aktivnosti prije nego što su iste provedene. |
| 3. | ljubazno Vas molimo dodatno pojašnjenje jedne od stavaka prihvatljivosti operacija pod točkom *2.5. Prihvatljivost operacije*, Javnog poziva „*Čišćenje područja pogođenih katastrofom, uključujući prirodna područja, u skladu s, kad je to primjereno, pristupima utemeljenim na ekosustavima“.*  Treći kriterij Poziva, točka 2.5. navedenog Poziva (str.11 Uputa za prijavitelje) govori da su *prihvatljive sve radnje čišćenja područja koje su poduzete neposredno nakon potresa kao i tijekom narednog razdoblja, te da se iste radnje dokazuju prijevremenim/okončanim situacijama, zahtjevima za nadoknadom sredstava, računima*. Znači li to da bez već odrađenih prihvatljivih operacija projektni prijedlog nije prihvatljiv, odnosno da se mogu prijaviti samo aktivnosti nakon potpisa Ugovora? | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor.  Provedba operacije smije započeti najranije 28. prosinca 2020. godine, a mora se dovršiti do 15. svibnja 2023. godine, s mogućnošću produljenja u opravdanim slučajevima ako tako nadležan TOPFD odluči.  Proračun planiranih troškova za realizaciju operacije mora obuhvatiti sve troškove koji su nastali prije potpisivanja ugovora o dodijeli bespovratnih financijskih sredstava, a ne prije 28. prosinca 2020. godine i troškove koji nastaju nakon potpisivanja ugovora o dodijeli bespovratnih financijskih sredstava. Za sve troškove potrebno je priložiti odgovarajuće dokaze. |
| 4. | Molim Vas razmatranje promjene Poziva FSEU.MMPI.01 kako slijedi:  Trgovačko smo društvo u vlasništvu JLS na potresom pogođenom području. Sve radnje vezane za sakupljanje, prijevoz, obradu i zbrinjavanje otpada nakon potresa radili smo na temelju Plana provedbe mjera gospodarenja otpadom nakon potresa na području SMŽ koji je donijelo Ministarstvo gospodarstva i održivog razvoja te Fond za zaštitu okoliša i energetsku učinkovitost.  Ugovoreni iznos financiranja prema Planu provedbe mjera gospodarenja otpadom nije bio dovoljan da pokrije sve troškove koje smo imali. Razliku utrošenih, a nefinanciranih sredstava smo planirali prijaviti na Poziv **FSEU.MMPI.01 (Grupa 4.)** koji provodi Ministarstvo mora, prometa i infrastrukture gdje je prihvatljivi prijavitelj i trgovačko društvo u vlasništvu jedinice lokalne samouprave, međutim, dobili smo informaciju da zbog koncepta ovog Poziva naši troškovi neće biti prihvaćeni.  Od navedenog Ministarstva smo dobili preporuku da troškove prijavimo u Pozivu FSEU.2022.MINGOR.04 koji provodi Ministarstvo gospodarstva i održivog razvoja, međutim, tu nismo prihvatljivi prijavitelji. Napominjemo da su sukladno Planu provedbe mjera računi i ostala dokumentacija za sakupljanje, prijevoz, obradu i zbrinjavanje otpada morali biti na ime trgovačkog društva kako bi ostvarili pravo sufinanciranja. Zbog navedenog nismo u mogućnosti prijaviti razliku utrošenih, a nefinanciranih sredstava preko JLS jer računi glase na ime trgovačkog društva, a nismo u mogućnosti troškove prijaviti niti na ovaj Poziv jer nismo prihvatljivi prijavitelj.  Ovim putem molimo Ministarstvo izmjenu Poziva na način da i trgovačka društva u vlasništvu JLS budu prihvatljivi prijavitelji kako bi mogli prijaviti troškove koji nam zbog utrošenih sredstava prema Planu provedbe mjera gospodarenja otpadom nakon potresa na području SMŽ nisu bili dostatni. | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor.  Kao što je navedeno u točki 2.1 Uputa za prijavitelje  Prihvatljivi prijavitelji u okviru ovog Poziva su:   * tijela državne uprave prema Zakonu o sustavu državne uprave * jedinice lokalne i područne (regionalne) samouprave); * Fond za zaštitu okoliša i energetsku učinkovitost.   Troškovi koji su nastali kao posljedica prihvatljivih aktivnosti moraju nastati kod prijavitelja ili partnera s kojim prijavitelj ima sklopljen ugovor za obavljanje prihvatljivih aktivnosti prije nego što su iste provedene.  Nije predviđena izmjena Poziva. |
| 5. | Imam upit vezano za Javni poziv Čišćenje područja pogođenih katastrofom, uključujući prirodna područja, u skladu s, kad je to primjereno, pristupima utemeljenim na ekosustavima**, referenca FSEU.2022.MINGOR.04**  U svrhu prijave našeg klijenta, zanima me je li na ovaj Javni poziv prihvatljiva prijava troška izrade projektne dokumentacije i trošak izvođenja radova za projekt „Popravak i ojačanje konstrukcijskih dijelova dječjeg vrtića u Dubravici“ za kojeg je bio trošak:   1. Radovi – Ugovor o izvođenju radova -  trošak od 369.555,06 kn – radovi izvedeni, izvođač plaćen – za to je već dobiveno sufinanciranje Zagrebačke županije u iznosu od 150.000,00 kn 2. Trošak stručnog nadzora nad izvođenjem radova – 9.300,00 kn bez PDV-a, 11.625,00 sa PDV-om 3. Projektna dokumentacija – Elaborat ocjene postojećeg stanja građevinske konstrukcije – trošak od 10.500,00 kn bez PDV-a, 13.125,00 kn sa PDV-om 4. Projektna dokumentacija- Građevinski projekt obnove konstrukcije zgrade-projekt popravka konstrukcije-Razina 2 – trošak od 24.000,00 kn bez PDV-a, 30.000,00 kn sa PDV-om   Ukupni trošak za popravak vrtića, stradao u potresu, je 424.305,06 kn sa PDV-om, a od toga je Zagrebačka županija sufinancirala samo trošak radova u iznosu od 150.000,00 kn (kako sam već gore i napisala), pa bi se na ovaj Poziv prijavili ostatak, odnosno trošak Općine Dubravica (274.305,06 kn). | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor.  Operacija se odnosi na čišćenje područja pogođenih katastrofom, uključujući prirodna područja, u skladu sa, kad je to primjereno, pristupima utemeljenim na ekosustavima koja su oštećena u potresu 28. i 29. prosinca 2020. godine. Prihvatljiva su ulaganja koja se odnose na aktivnosti uklanjanja dijelova građevina, opreme i postrojenja uništenih i/ili oštećenih u potresu odgovarajućom mehanizacijom i strojevima/vozilima s ciljem uspostave funkcioniranja cjelokupnog javnog komunalnog sustava (nerazvrstane ceste, javne prometne površine na kojima nije dopušten promet motornih vozila, građevine i uređaji javne namjene javna parkirališta javna rasvjeta javne garaže, vodovod kanalizacija i dr.) i odvijanja prometa, te sprječavanja daljnje štete i osiguranja zdravlja i života ljudi i čišćenja ostataka od rušenja i uklanjanja građevine. |
| 6. | Molim vas da nam odgovorite na slijedeća pitanja u okviru Poziva na dodjelu bespovratnih financijskih sredstava Čišćenje područja pogođenih katastrofom, uključujući prirodna područja, u skladu s, kad je to primjereno, pristupima utemeljenim na ekosustavima (referentna oznaka: FSEU.2022.MINGOR.04):   1. Ako je Grad Petrinja prijavitelj, da li je tada  prihvatljiv trošak našeg komunalnog poduzeća Komunalac Petrinja d.o.o.? 2. Da li je prihvatljivo navesti trošak popravka vozila i trošak kupnje komunalnog vozila obzirom da je navedeno potrebno za intervencije čišćenja nakon potresa, odnosno aktivnosti Poziva? | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor.  Troškovi koji su nastali kao posljedica prihvatljivih aktivnosti moraju nastati kod prijavitelja ili partnera s kojim prijavitelj ima sklopljen ugovor za obavljanje prihvatljivih aktivnosti prije nego što su iste provedene.  Sukladno točki 2.10. Uputa za prijavitelje dostupnih na mrežnoj poveznici <https://mingor.gov.hr/javni-pozivi-i-natjecaji-7371/javni-pozivi-ministarstva-7389/otvoreni-javni-pozivi/7390> kupnja vozila koja se koriste u svrhu upravljanja operacijom predstavlja neprihvatljiv trošak.  Sukladno točki 2.9. Uputa za prijavitelje dostupnih na mrežnoj poveznici <https://mingor.gov.hr/javni-pozivi-i-natjecaji-7371/javni-pozivi-ministarstva-7389/otvoreni-javni-pozivi/7390> troškovi izvanrednih servisa i rezervnih dijelova vozila koje su posljedica korištenja vozila za potrebe intervencije čišćenja nakon potresa predstavlja prihvatljiv trošak. |
| 7. | Molim vas da nam odgovorite na slijedeća pitanja u okviru Poziva na dodjelu bespovratnih financijskih sredstava Čišćenje područja pogođenih katastrofom, uključujući prirodna područja, u skladu s, kad je to primjereno, pristupima utemeljenim na ekosustavima (referentna oznaka: FSEU.2022.MINGOR.04):   1. Iz samog teksta Poziva nije jasno da li su dozvoljena partnerstva, naime Grad Petrinja bi s obzirom na narav dijela prihvatljivih aktivnosti i stvarnu nadležnost za provedbu istih projektni prijedlog prijavio u partnerstvu sa svojim komunalnim poduzećem Komunalac Petrinja d.o.o., da li je to dozvoljeno? 2. U točki 2.4. Zahtjevi koji se odnose na sposobnost prijavitelja i učinkovito korištenje sredstava navedeno je kako „Prijavitelji moraju osigurati odgovarajuće kapacitete za provedbu operacije na način da u trenutku predaje (prijave) projektnog prijedloga mora imati imenovanu odgovornu operativnu osobu za provedbu operacije (voditelj operacije), a uz voditelja operacije može imenovati tim (Obrazac 3.).“ iz prethodno navedenog nije jasno vidljivo da li voditelj operacije ili to može biti i naprimjer zaposlenik partnera ili vanjski stručnjak? | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor:  Troškovi koji su nastali kao posljedica prihvatljivih aktivnosti moraju nastati kod prijavitelja ili partnera s kojim prijavitelj ima sklopljen ugovor za obavljanje prihvatljivih aktivnosti prije nego što su iste provedene.  Voditelj operacije mora biti zaposlenik Prijavitelja. |
| 8. | Molim Vas razmatranje promjene Poziva FSEU.2022.MINGOR.04 ili uputu/obrazloženje kako slijedi:  Trgovačko smo društvo u vlasništvu JLS na potresom pogođenom području. Sve radnje vezane za sakupljanje, prijevoz, obradu i zbrinjavanje otpada nakon potresa radili smo na temelju Plana provedbe mjera gospodarenja otpadom nakon potresa na području SMŽ koji je donijelo Ministarstvo gospodarstva i održivog razvoja te Fond za zaštitu okoliša i energetsku učinkovitost.  Napominjemo da su sukladno Planu provedbe mjera računi i ostala dokumentacija za sakupljanje, prijevoz, obradu i zbrinjavanje otpada morali biti na ime trgovačkog društva kako bi ostvarili pravo sufinanciranja.  Postoji li mogućnosti izmjene poziva na način da trgovačka društva u vlasništvu JLS budu prihvatljivi prijavitelji kako bi mogli prijaviti troškove koji nam zbog utrošenih sredstava prema Planu provedbe mjera gospodarenja otpadom nakon potresa na području SMŽ nisu bili dostatni?  Ako ne postoji mogućnost izmjene poziva u dijelu prihvatljivih prijavitelja, molimo informaciju da li se za navedene troškove umjesto nas može prijaviti JLS i na koji način s obzirom da računi glase na trgovačko društvo? Da li u tom slučaju spomenute troškove trgovačko društvo mora fakturirati JLS ili se prijava JLS umjesto trgovačkog društva može napraviti na neki drugi način (sporazum između JLS i trgovačkog društva ili nešto slično). | Nadležno tijelo nije u mogućnosti odgovarati na pitanja koja prije provedbe evaluacijskog procesa zahtijevaju ocjenu prihvatljivosti konkretnog projektnog prijedloga, konkretnog prijavitelja, konkretnih aktivnosti, troškova i slično, te se stoga daje načelni odgovor.  Troškovi koji su nastali kao posljedica prihvatljivih aktivnosti moraju nastati kod prijavitelja ili partnera s kojim prijavitelj ima sklopljen ugovor za obavljanje prihvatljivih aktivnosti prije nego što su iste provedene  Nije predviđena izmjena poziva na način da trgovačka društva u vlasništvu JLS budu prihvatljivi prijavitelji kako bi mogli prijaviti troškove nastalih zbog utrošenih sredstava prema Planu provedbe mjera gospodarenja otpadom nakon potresa na području SMŽ. |
| 9. | Nastavno na Pitanja i odgovore objavljene u sklopu poziva referentne oznake FSEU.2022.MINGOR.04, molimo Vas za dodatno pojašnjenje odgovora na pitanja pod br. 2., br. 4., br. 6., br. 7. i br. 8. koje glasi: „Troškovi koji su nastali kao posljedica prihvatljivih aktivnosti moraju nastati kod prijavitelja ili partnera s kojim prijavitelj ima sklopljen ugovor za obavljanje prihvatljivih aktivnosti prije nego što su iste provedene“.  Kako predmetni Poziv ne predviđa postojanje i prijavu partnera na projektu (isto nije definirano Uputama za prijavitelje niti Prijavnim obrascem), molimo Vas pojašnjenje što se u kontekstu Vašeg odgovora smatra partnerom na projektu i na koji način će se troškovi tog partnera refundirati iz Poziva? Smatramo da Prijavitelj bez uvođenja partnera u projekt nema pravne niti tehničke uvjete prenijeti sredstva koja će primiti iz Fonda, jer između njega i partnera neće postojati nikakav pravni ili drugi odnos vezan uz projekt koji se prijavljuje.   Sklopljeni ugovor o obavljanju prihvatljivih aktivnosti koji spominjete nije u ovom slučaju relevantan, jer se troškovi partnera (komunalnog društva) ne fakturiraju prijavitelju, već ih on sam podmiruje iz vlastitih sredstava trećim osobama. Također, hitna čišćenja koja su odrađena nakon potresa nisu bila predmet ugovora između prijavitelja i komunalnog društva, već se komunalno društvo aktiviralo u operacijama čišćenja kao dio Operativnih snaga civilne zaštite prema odluci Stožera civilne zaštite.  Uz sve navedeno iz Vaših ranijih odgovora i dokumentacije Poziva, nejasno je na što se misli pod pojmom partnera te Vas molimo za hitno pojašnjenje, kako bi se izbjegla neprihvatljivost prijavljenih troškova ili njihovo izuzimanje u fazi provedbe projekta. Situacija u kojoj JLS, kao prihvatljiv prijavitelj, ima potrebu prijaviti i troškove svog komunalnog društva ima većina prijavitelja na ovom pozivu, jer su komunalna društva bila nositelj aktivnosti čišćenja područja pogođenih potresom, a trenutnim odgovorima i službenom dokumentacijom te troškove nisu u mogućnosti prijaviti i adekvatno potraživati čime je direktno ugrožena svrha ovog Poziva. | Pod partnerom se smatra pravna osoba (prijavitelj) koja ima prethodno sklopljen ugovor o financiraju operacije čišćenja područja pogođenih potresom s nositeljem aktivnosti čišćenja područja pogođenih potresom.. |
| 10. | Nastavno na Pitanja i odgovore objavljene u sklopu poziva referentne oznake FSEU.2022.MINGOR.04, molimo Vas za dodatno pojašnjenje odgovora na pitanje pod br.2. koje glasi „Sukladno točki 2.10. Uputa za prijavitelje dostupnih na mrežnoj poveznici <https://mingor.gov.hr/javni-pozivi-i-natjecaji-7371/javni-pozivi-ministarstva-7389/otvoreni-javni-pozivi/7390>  kupnja vozila koja se koriste u svrhu upravljanja operacijom predstavlja neprihvatljiv trošak.“.  S obzirom da je u pitanju, na koje je dan taj odgovor, postavljen upit oko kupnje komunalnog vozila (koje se koristi za prijevoz otpada i dio je procesa čišćenja područja pogođenih potresom), molimo Vas za dodatno pojašnjenje Vašeg odgovora, tj. molimo Vas da precizirate na kakva vozila se odnosi odredba Poziva koja govori o  „vozilima koja se koriste u svrhu upravljanja operacijom“. Iz Vašeg prvog odgovora dolazimo do zaključka da su to i komunalna vozila, iako je iz njihove funkcije jasno da se ona koriste za provedbe aktivnosti čišćenja, a ne upravljanja operacijom.  Kako bi se izbjegla neprihvatljivost prijavljenih troškova ili njihovo izuzimanje u fazi ocjenjivanja projekta, molimo Vas da precizirate koja se vozila smatraju onima koja se koriste u svrhu upravljanja operacijom. | Kupnja vozila u bilo koju svrhu se smatra neprihvatljivim troškom. |
|  |  |  |